*Comisiwn Litwrgaidd Ymgynghorol Sefydlog yr Eglwys yng Nghymru*

***Amseroedd a Thymhorau (Rhan Tri):***

***O Sul y Drindod hyd at Dymor y Deyrnas***

*Y fersiwn terfynol: i’w gyflwyno i’r Corff Llywodraethol yn Ebrill 2021*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

CYNNWYS

|  |  |  |
| --- | --- | --- |
| **3.1** | **Rhagarweiniad Bugeiliol a Litwrgaidd** | |
| **3.2** | **Sul y Drindod** | |
| **3.3** | **Tymor y Deyrnas** | |
|  | .1 | Yr Holl Saint |
|  | .2 | Yr Holl Eneidiau |
|  | .3 | Y Cofio |
|  | .4 | Crist y Brenin |
|  | .5 | Tymor y Deyrnas - cyffredinol |
| **3.4** | **Dyddiau’r Categorïau** | |

**3.1 Rhagarweiniad Bugeiliol a Litwrgaidd**

‘Ysbryd yw Duw, a rhaid i'w addolwyr ef addoli mewn ysbryd a gwirionedd.’ (*Ioan 4: 24)*

O Sul y Drindod hyd at ŵyl Crist y Brenin caiff yr Eglwys gyfle i fyfyrio ar ddirgeledd Duw ac ystyried, hefyd, yr alwad i fod yn genhadon a disgyblion.

Mae Sul y Drindod yn ŵyl anarferol oherwydd mai cadarnhau athrawiaeth a wneir yn hytrach na choffáu pobl neu ddigwyddiadau ym mywyd Crist. Cyfyngedig, o reidrwydd, fydd unrhyw ymgais i esbonio natur Duw, ond mae Sul y Drindod yn dathlu a chydnabod y dirgeledd sydd yng nghraidd y Duwdod. Mae litwrgi’r Sul hwn yn ein harwain yn ddyfnach i’n bywyd o ffydd, gan gydnabod presenoldeb Duw yn ein byw beunyddiol wrth inni weddïo ar y Tad, drwy’r Mab ac yn nerth yr Ysbryd Glân: tri pherson yn un Duw.

Yn dilyn dathlu dirgeledd y Drindod dechreuwn ar gyfnod o ‘Amser Cyffredin’ sy’n gyfle i ffydd flodeuo’n doreithiog. Yn draddodiadol, dyma’r adeg pan ordeinir diaconiaid ac offeiriaid. Ar Ddyddiau’r Catgoriau, wrth inni weddïo am alwedigaethau a thros y rhai a ordeinir, cawn ein herio ‘i gadw ynghyn y ddawn a roddodd Duw iti’ *(2 Tim 1:6).* Wedi gweledigaeth Eseia o angylion o gylch gorsedd Duw yn datgan ‘Sanct, Sanct, Sanct,’ *(Eseia 6:1-3*) dychwelwn i’r ddaear yn sain y comisiwn Trindodaidd: ‘Ewch, gan hynny, a gwnewch ddisgyblion o'r holl genhedloedd, gan eu bedyddio hwy yn enw'r Tad a'r Mab a'r Ysbryd Glân, a dysgu iddynt gadw'r holl orchmynion a roddais i chwi...’ *(Mathew 28:19-20).* Mae her *ac* mae dathlu yn perthyn i Dymor y Catgoriau.

Wedi’r tymor hwn, a’i bwyslais ar yr alwad i fod yn ddisgybl, daw Tymor y Deyrnas, sy’n gymharol newydd ac a grewyd yn sgîl yr angen i roi ffurf i goffadwriaethau sy’n canolbwyntio ar y ddaear a’r nefoedd a Brenhiniaeth Crist dros bopeth. Am mai’r arfer boblogaidd yn awr, yn enwedig mewn cylchoedd addysgol, yw dathlu’r Nadolig yng nghanol yr Adfent rhydd Tymor y Deyrnas gyfle ychwanegol inni gyfeirio ein meddyliau at Deyrnas Crist a’i ddyfodiad mewn gogoniant. Dechrau’r tymor yw Gŵyl yr Holl Saint sydd ar y cyntaf o Dachwedd, ond a symudir yn aml i’r Sul dilynol, ‘Sul yr Holl Saint.’ Am fod yr ŵyl hon yn gyfle i sôn am ffydd, ac yn ein hatgoffa o’r alwad i fod yn Saint yn y byd heddiw, gellid ystyried sut mae cyfleu hanesion am ffydd yn sensitif oddi mewn i fframwaith litwrgaidd - efallai lle ceir y bregeth fel arfer, neu mewn gwasanaeth llai ffurfiol. Mae Gŵyl yr Holl Eneidiau ar yr ail o Dachwedd, yn gyfle bugeiliol i gymell galarwyr i ailgyflwyno eu hanwyliaid i ofal Duw. Erbyn hyn mae nifer o eglwysi yn cynnig gwasanaeth i deuluoedd a gollodd anwyliaid yn y flwyddyn flaenorol, lle gellir cynnau cannwyll er cof am yr ymadawedig. Mae ymgynnull i gofio am ofal Duw yn amser galar hefyd yn nodweddu Sul y Cofio, pan elwir i gof y rhai a fu farw mewn rhyfel yng ngoleuni’r addewid am gyfiawnder a thangnefedd y Deyrnas Dragwyddol. Daw’r tymor a’r flwyddyn litwrgaidd i ben ar ŵyl Crist y Brenin sy’n ein dwyn yn ôl at ddirgeledd Duw tra disgwyliwn am ddyfodiad teyrnasiad Crist, a pharatoi, yn yr Adfent, i ddweud, ‘Maranatha,’ – ‘Tyrd, Arglwydd Iesu!’ *(Datguddiad 22:20)*

Ar gyfer yr Ewcharist y mae’r adnoddau hyn ond gellir cael adnoddau ychwanegol ar gyfer gwasanaethau eraill yn *Llyfr Gweddi Ddyddiol 2009,* yr Eglwys yng Nghymru.

**3.2 SUL Y DRINDOD**

**Rhagarweiniad i’r Gyffes**

Yng Nghrist mae Duw’r Tad yn maddau inni a’n hiacháu ni drwy’r Ysbryd Glân:

Cyffeswn ein pechodau i Dduw ein Hiachawdwr.

*Distawrwydd*

*Neu:*

Wrth inni ymgynnull i offrymu ein haddoliad i’r Drindod sanctaidd, ddiwahân,

yr ydym yn galw i gof a chyffesu ein pechodau.

*Distawrwydd*

*Neu:*

‘Sanct, Sanct, Sanct yw ARGLWYDD Dduw y Lluoedd.’ *(Eseia 6:3-7)*

A ninnau’n hiraethu am ein glanhau gan gyffyrddiad tân Duw ar ein gwefusau aflan,

fel yr â ein hanwiredd ymaith ac y maddeuir ein pechod,

yr ydym yn galw i gof a chyffesu ein camweddau.

*Distawrwydd*

**Y Kyrïau**

Arglwydd Iesu Grist, ymgnawdoledig Air Duw,

Arglwydd, trugarha. **Arglwydd, trugarha.**

Arglwydd Iesu Grist, yn Dduw ac yn ddyn,

Crist, trugarha. **Crist, trugarha.**

Arglwydd Iesu Grist, y Doethineb oddi uchod,

Arglwydd, trugarha. **Arglwydd, trugarha.**

**Gweddi i gyflwyno’r rhoddion**

Dduw, ein Creawdwr, ein Gwaredwr a Rhoddwr ein Bywyd,

derbyn y rhoddion hyn,

a ddygwyd o’r ddaear a luniaist

ac a ffurfiwyd gan ddwylo dynol,

drwy’r gras a ddaw ohonot ti yn unig.

Dyro i ni, wedi ein nerthu â’th allu a’n hadnewyddu â’th gariad,

fod yn gyfrannog o’th fywyd dwyfol.

Gofynnwn hyn yn enw Iesu Grist ein Harglwydd. **Amen.**

**Rhaglithiau**

**Syml**

Yr wyt yn datguddio mai’r un yw d’ogoniant,

â gogoniant dy Fab a’r Ysbryd Glân:

tri pherson cydradd mewn mawredd,

a diwahân mewn gogoniant,

yn un Arglwydd, un Duw,

i’w addoli a’i fawrygu’n wastadol. *Cymun Bendigaid 2004*

**Estynedig**

Ac yn awr rhoddwn ddiolch i ti

oherwydd yr wyt yn datguddio mai’r un yw d’ogoniant

â gogoniant dy Fab a’r Ysbryd Glân:

yn angau Crist ar y Groes y mae ein heddwch ni

ac yn ei atgyfodiad ef y mae ein gobaith am fywyd tragwyddol;

moliannwn dy allu bywiocaol a’th ddoethineb,

a wneir yn hysbys i ni drwy dy Ysbryd Glân:

yn harddwch dy greadigaeth

yn iachâd dy gariad cymodlawn

ac yn y wybodaeth am dy wirionedd tragwyddol.

Dathlwn ddirgeledd tri pherson

cydradd mewn mawredd,

diwahân mewn gogoniant,

yn un Arglwydd, un Duw,

i’w addoli a’i fawrygu’n dragwyddol. (*Colosiaid 1:20*)

**Ffurfiau ar y Fendith**

Bydded i Dduw y Drindod Sanctaidd eich cryfhau mewn ffydd a chariad,

a’ch arwain mewn gwirionedd a thangnefedd …

*Cymun Bendigaid 2004*

*Neu:*

Bydded i gariad y Tad eich cofleidio,

i ddoethineb y Mab eich goleuo

ac i dân yr Ysbryd Glân gynnau’n wenfflam yn eich calonnau…

*Neu:*

Bydded i Dduw’r Tad,

a’n carodd ni gyntaf

a’n gwneud yn gymeradwy yn yr Anwylyd,

ein llanw â’i gariad. **Amen.**

Bydded i Dduw’r Mab,

a’n carodd

ac a’n golchodd oddi wrth ein pechodau trwy ei waed ei hun,

roi i ni ei dangnefedd. **Amen.**

Bydded i Dduw’r Ysbryd Glân

sy’n tywallt cariad Duw ar led yn ein calonnau

ein hysbrydoli i offrymu iddo yr holl gariad a’r holl ogoniant

dros amser a thros dragwyddoldeb **Amen.**

*Gweddi Ddyddiol 2009*

A bendith…

**3.3 TYMOR Y DEYRNAS**

**3.3.1 YR HOLL SAINT**

**Rhagarweiniad i’r Gyffes**

Mae Crist yn ein galw i’w gariad-wledd nefol

gyda’r holl saint ar y ddaear ac yn y nef.

Gan lwyr ddeall ein bod yn annheilwng

gofynnwn i’r Arglwydd am drugaredd a maddeuant.

*Distawrwydd*

*Neu:*

Bu’r saint yn ffyddlon hyd at farwolaeth

ac fe’u coronwyd â thorch gogoniant nad yw byth yn gwywo. *(1 Pedr 5:4)*

A ninnau’n dathlu eu llawenydd

dygwn gerbron yr Arglwydd ein pechodau a’n ffaeleddau,

a gofyn am ei drugaredd.

*Distawrwydd*

**Kyrïau**

Arglwydd Iesu, ti yw’r esiampl o sancteiddrwydd,

Arglwydd, trugarha. **Arglwydd, trugarha.**

*Distawrwydd*

Arglwydd Iesu, yr wyt yn ein galw i dystiolaethu i’th wirionedd,

Crist, trugarha. **Crist, trugarha.**

*Distawrwydd*

Arglwydd Iesu, yr wyt yn ein hanfon allan yn nerth yr Ysbryd,

Arglwydd, trugarha. **Arglwydd, trugarha.**

*Distawrwydd*

**Croesawu’r Efengyl**

Alelwia, Alelwia.

Gwyn eu byd y rhai sy'n dlodion yn yr ysbryd,

oherwydd eiddynt hwy yw teyrnas nefoedd.  *(Mathew 5. 3)*

**Alelwia.**

Alelwia, Alelwia.

Yr ydych chwi yn hil etholedig, yn offeiriadaeth frenhinol,

yn genedl sanctaidd, yn bobl o'r eiddo Duw ei hun,

a alwyd allan o dywyllwch i'w ryfeddol oleuni ef. *(1 Pedr 2:9)*

**Alelwia.**

**Rhagarweiniad i’r Tangnefedd**

Cyd-ddinasyddion ydym â’r saint ac aelodau o deulu Duw,

trwy Iesu Grist ein Harglwydd a ddaeth

a phregethu heddwch i’r rhai pell a heddwch hefyd i’r rhai agos.

*Cymun Bendigaid 2004*

*Neu:*

Bydded i Dduw'r tangnefedd ei hun eich sancteiddio chwi:

bydded iddo gadarnhau eich calonnau mewn sancteiddrwydd

fel y byddwch yn ddi-fai ger ei fron

yn nyfodiad ein Harglwydd Iesu Grist.

*(1Thes 5: 23, 3:12-13)*

**Gweddi i gyflwyno’r rhoddion**

Dduw tragwyddol,

gelwaist dy Saint i dystiolaethu dy fod di yng Nghrist

yn cymodi’r byd â thi dy hun; *(2 Cor. 5:19)*

derbyn y rhoddion hyn yr wyt yn ein gwahodd i’w rhannu mewn cariad.

Trwy dy allu atgyfodedig a’th bresenoldeb iachaol

deler â ni i’r llawenydd tragwyddol a addawyd i bawb o’th bobl ffyddlon,

trwy Iesu Grist ein Harglwydd. **Amen.**

**Rhaglithiau**

**Syml**

Yr adlewyrchir ei ogoniant

ym mywydau dy saint.

Ynddynt hwy rhoist inni esiamplau

o ffyddlondeb a chariad.

Yn eu sancteiddrwydd canfyddwn anogaeth a gobaith.

Mewn cymundeb â hwy

rhannwn yn undod dy deyrnas.

*Cymun Bendigaid 2004*

*Neu:*

**Estynedig**

Ymlawenhawn yn dy gariad achubol,

a wnaed yn hysbys inni gan gymaint torf o dystion.

Yn yr apostolion a’r proffwydi, y merthyron a’r athrawon,

a dynion a gwragedd ffyddlon ymhob oes

rhoddaist inni etifeddiaeth gyfoethog o ffydd.

Wedi ein hysbrydoli gan eu doethineb

a’n cyfnerthu gan esiampl eu dewrder a’u dyfalbarhad,

yr wyt yn ein cynorthwyo i redeg yr yrfa sydd o’r tu blaen heb ddiffygio.

Ynghyd â holl saint y nef moliannwn di am obaith gogoniant,

wrth inni barhau â’n pererindod o ffydd ar y ddaear.

**Ffurfiau ar y Fendith**

Rhodded Duw ras i chwi i ddilyn ei seintiau mewn ffydd, gobaith a chariad …

*Cymun Bendigaid 2004*

*Neu:*

Rhodded Duw ras i chwi i rannu etifeddiaeth ei saint mewn gogoniant …

*Cymun Bendigaid 2004*

*Neu:*

Bydded i Dduw, Tad ein Harglwydd Iesu Grist,

roddi i chwi ysbryd doethineb a datguddiad

i adnabod y gobaith y galwyd chwi iddo. Amen.

Bydded i Dduw, a gyneuodd dân ei gariad

yng nghalonnau’r saint,

roddi i chwi gyfran yn llawenydd eu cymdeithas. Amen.

Bydded i Dduw, a roes i chwi ym mywydau’r saint, batrwm

o fyw yn sanctaidd ac o farw’n sanctaidd,

eich dwyn i rannu eu hetifeddiaeth. Amen.

*Gweddi Ddyddiol 2009*

A bendith….

**3.3.2 YR HOLL ENEIDIAU**

**Rhagarweiniad i’r Gyffes**

Gan gydnabod eiddilwch ein cyflwr dynol,

galwn i gof ein pechodau ar air a gweithred,

a’u cyffesu gerbron ein Duw a’n Tad.

*Distawrwydd*

*Neu:*

‘Dywedodd Iesu, ‘Myfi yw'r atgyfodiad a'r bywyd,’

‘pwy bynnag sy'n credu ynof fi, er iddo farw, fe fydd byw. *(Ioan 11:25)*

A ninnau’n ymddiried yn ffyddiog yn ei addewid, galwn i gof a chyffeswn ein pechodau.

*Distawrwydd*

**Y Kyrïau**

Arglwydd Iesu, trwy dy atgyfodiad

cyfodir y llygradwy yn anllygradwy,

Arglwydd trugarha. **Arglwydd, trugarha*.***

*Distawrwydd*

Arglwydd Iesu, trwy dy atgyfodiad

gwisgir y corff marwol ag anfarwoldeb,

Crist,trugarha. **Crist, trugarha.**

*Distawrwydd*

Arglwydd Iesu, trwy dy atgyfodiad

llyncwyd angau mewn buddugoliaeth.

Arglwydd trugarha. **Arglwydd, trugarha*.***  *(1Cor 15:54)*

*Distawrwydd*

**Croesawu’r Efengyl**

Alelwia, alelwia.

Ewyllys yr hwn a'm hanfonodd i yw hyn:

nad wyf i golli neb o'r rhai y mae ef wedi eu rhoi imi,

ond fy mod i'w hatgyfodi yn y dydd olaf*. (Ioan 6:39)*

**Alelwia.**

Alelwia, alelwia.

Gwyn eu byd y rhai sy'n galaru,

oherwydd cânt hwy eu cysuro. *(Mathew 5:4)*

**Alelwia.**

**Rhagarweiniad i’r Tangnefedd**

Dywedodd Iesu, Yr wyf yn gadael i chwi dangnefedd; yr wyf yn rhoi ichwi fy nhangnefedd i fy hun; tangnefedd na all y byd ei roi yw fy rhodd i chwi. *(Ioan14:27)*

*Neu:*

Dywedodd Iesu..., "Myfi yw'r atgyfodiad a'r bywyd. Pwy bynnag sy'n credu ynof fi, er iddo farw, fe fydd byw; *(Ioan11:25)*

**Gweddi i gyflwyno’r rhoddion**

Dduw tragwyddol,

o’th gariad anfonaist dy Fab i’n harwain drwy farwolaeth i atgyfodiad;

derbyn y rhoddion hyn, y’n cedwi ni drwyddynt yn y bywyd tragwyddol.

Dyro i ni, wrth alw i gof ffydd dy holl weision ymadawedig,

fod yn gyfrannog gyda hwy yn dy deyrnas dragwyddol,

trwy Iesu Grist ein Harglwydd. **Amen**

**Rhaglithiau**

**Syml**

A gyfododd yn fuddugoliaethus o blith y meirw,

ac sy’n ein cysuro ni

â’r gobaith gwynfydedig o fywyd tragwyddol.

I’th bobl ffyddlon di, O Arglwydd,

newidir bywyd ond nid ei gymryd ymaith,

ac wedi dileu’r corff anianol hwn gan angau,

fe ddarperir cartref tragwyddol inni

yn y nefoedd gyda thi. *Cymun Bendigaid 2004*

*Neu:*

**Estynedig**

Ynddo ef gorchfygaist angau ac agor teyrnas nefoedd

fel, wedi ei gyfodi ef oddi wrth y meirw,

y cawn ninnau gyfran yn ei fywyd atgyfodedig.

Gosodaist y gobaith hwn o’n blaen, *(1 Pedr1:3-4)*

a’n galw i etifeddiaeth na ellir na'i difrodi, na'i difwyno, na'i difa

ynghadw yn dy deyrnas dragwyddol.

Disgwyliwn am gyflawniad dy addewid

na cheir mwyach na galar na llefain na phoen,

ac y byddi di dy hun yn sychu pob deigryn o’n llygaid. *(Dat. 21:4)*

**Ffurfiau ar y Fendith**

Rhodded Duw ichwi

ei ddiddanwch a’i dangnefedd, ei oleuni a’i lawenydd,

yn y byd hwn a’r byd sydd i ddod; a bendith ...

*Gwasanaethau Angladd 2020*

*Neu:*

Bydded i Dduw yn ei gariad a’i drugaredd diderfyn

ddwyn yr Eglwys gyfan,

y byw a’r meirw yn yr Arglwydd Iesu, i atgyfodiad llawen

a chyflawniad ei deyrnas dragwyddol; a bendith …

*Gwasanaethau Angladd 2020*

*Neu:*

Bydded Duw’r oesoedd yn noddfa i chwi, a gwybyddwch mai oddi tanodd y mae’r breichiau tragwyddol. **Amen.** (*Deuteronomium 33. 27)*

Bydded i Grist ddwyn (E. a(c)) a’r holl ffyddloniaid ymadawedig drwy ddyfroedd dyfnion marwolaeth i atgyfodiad llawen. **Amen.**

Bydded i’r Ysbryd Glân, y Diddanydd, eich nerthu i gerdded yn y ffordd sy’n arwain at gyflawnder y bywyd tragwyddol. **Amen.**

A bendith…

**3.3.3 Y COFIO**

**Rhagarweiniad i’r Gyffes**

Cyffeswn i Dduw bechodau a ffaeleddau’r byd;

ei falchder, ei hunanoldeb, ei drachwant,

ei raniadau ysgeler a’i anghariad.

Cyffeswn ein rhan ni yn yr hyn sydd o’i le,

a’n methiant ni i weithredu yn ein bywydau y tangnefedd y mae Duw yn ei ewyllysio i bawb.

*Distawrwydd*

**Kyrïau**

Arglwydd Iesu, yr wyt yn ein harwain ar hyd ffordd gwirionedd

ac yn cyfeirio ein traed i lwybrau tangnefedd. *(Luc 1: 78-79)*

Arglwydd, trugarha.

**Arglwydd, trugarha*.***

*Distawrwydd*

Arglwydd Iesu, cefaist dy ddyrchafu ar y Groes

gan dynnu pawb atat ti dy hun, *(Ioan 12:32)*

Crist, trugarha.

**Crist, trugarha.**

*Distawrwydd*

Arglwydd Iesu, dy Ysbryd sydd yn ein hailgreu

ac yn adnewyddu wyneb y ddaear, *(Salm 104:30)*

Arglwydd, trugarha.

**Arglwydd, trugarha.**

*Distawrwydd*

**Croesawu’r Efengyl**

Alelwia, alelwia.

Ewyllys yr hwn a'm hanfonodd i yw hyn:

nad wyf i golli neb o'r rhai y mae ef wedi eu rhoi imi,

ond fy mod i'w hatgyfodi yn y dydd olaf. *(Ioan 6:39)*

**Alelwia.**

**Rhagarweiniad i’r Tangnefedd**

Pa beth a gais yr Arglwydd gennyt?

Dim ond gwneud beth sy'n iawn,

caru teyrngarwch,

ac ymostwng i rodio'n ostyngedig gyda'th Dduw. *(Micha 6:8)*

**Gweddi i gyflwyno’r rhoddion**

Dduw cariadus,

yr wyt yn adfer pob peth yn dy annwyl Fab, Tywysog Tangnefedd;

derbyn y rhoddion hyn a thynn ni’n nes at ein gilydd.

Dyro i ni, wedi ein gwneud yn un â thi yn y Sacrament hwn,

ymdeimlo â’th dangnefedd a’th gyfiawnder

sy’n gorchfygu ein chwerwedd a’n balchder,

drwy Iesu Grist ein Harglwydd**. Amen.**

**Rhaglithiau**

**Syml**

Ynddo ef yr wyt yn ein gwaredu o afael galluoedd y tywyllwch a phechod *(Col 1: 13)*

a'n trosglwyddo i oleuni a thangnefedd dy deyrnas di.

Trwy dy angau cawsom fywyd,

a thrwy dy atgyfodiad cawsom ein gollwng yn rhydd.

*Neu:*

**Estynedig**

Yn ei ewyllys ef y mae ein heddwch,

ac yn ei aberth berffaith y mae ein cymod.

Oherwydd yr wyt ti’n barnu rhwng cenhedloedd, ymhell ac agos;

yn dy deyrnas berffaith

bydd cleddyfau'n cael eu curo’n geibiau, a gwaywffyn yn grymanau;

ni chyfyd cenedl gleddyf yn erbyn cenedl, ac ni ddysgant ryfel mwyach

a bydd pob un yn eistedd dan ei winwydden a than ei ffigysbren,

heb neb i'w ddychryn. *(Micha 4:3-4)*

**Ffurfiau ar y Fendith**

Ewch allan i’r byd mewn tangnefedd; byddwch gadarn a dewr.

Deliwch at yr hyn sydd dda ac na thelwch drwg am ddrwg.

Cysurwch y gwan-galon, cynorthwywch y rhai eiddil, cefnogwch y sawl sydd mewn angen;

anrhydeddwch bawb,

cerwch a gwasanaethwch yr Arglwydd

gan lawenhau yn nerth yr Ysbryd Glân,

a bendith….

*Neu:*

Rhodded Duw ei ras i’r byw

a gorffwys i’r ymadawedig;

i’r Eglwys, y Frenhines,

y Gymanwlad, a’r holl ddynoliaeth

rhodded hedd a chytgord;

ac i ni a’i holl weision, fywyd tragwyddol,

a bendith…..

*Neu:*

Bydded i Dduw a wnaeth y byd, sefydlu cyfiawnder a heddwch ymhlith teyrnasoedd y ddaear. **Amen.**

Bydded i Grist, Tywysog Tangnefedd, roi i chwi ei dangnefedd ef ei hun; tangnefedd na all y byd ei roi. **Amen.**

Bydded i’r Ysbryd Glân roi doethineb, dewrder a dealltwriaeth i bawb sydd mewn awdurdod a’n hysbrydoli ni, ynghyd â hwy, i wasanaethu lles y cyffredin.

a bendith….

**3.3.4 Gŵyl CRIST Y BRENIN**

**Rhagarweiniad i’r Gyffes**

Dywed Iesu, ‘Edifarhewch, oherwydd y mae teyrnas nefoedd wedi dod yn agos.’ *(Mat 4:17)*

Cefnwn ar bechod a throi at Grist, gan gyffesu ein pechodau mewn edifeirwch a ffydd.

*Distawrwydd*

*Neu:*

Gan fod gennym, felly, archoffeiriad mawr sydd wedi mynd drwy'r nefoedd, sef Iesu, Mab Duw, gadewch inni nesáu â chalon gywir, yn llawn hyder ffydd, a chyffesu ein pechodau yn ostyngedig, mewn edifeirwch a ffydd.  *Heb 4:14-16)*

*Distawrwydd*

*Neu:*

Iesu yw ein harchoffeiriad, sydd wedi ei demtio ym mhob peth, yn yr un modd â ni, ac eto heb bechod.

Ef yw’r Arglwydd byw sydd yn eistedd ar ddeheulaw’r Tad ac yn eiriol trosom;

drwyddo ef cawn nesáu mewn hyder at orsedd gras;

gan hynny cyffeswn ein pechodau mewn edifeirwch a ffydd. *(Heb 4:14-16)*

*Distawrwydd*

**Y Kyrïau**

Arglwydd Iesu, nid yw dy deyrnas o’r byd hwn,

Arglwydd, trugarha. **Arglwydd, trugarha***. (Ioan 18:36)*

*Distawrwydd*

Arglwydd Iesu, cyfiawnder a heddwch yw dy deyrnas di,

Crist trugarha. **Crist, trugarha.** *(Rhuf. 14:17)*

Arglwydd Iesu,llawenydd yn yr Ysbryd Glân yw dy deyrnas di.

Arglwydd trugarha. **Arglwydd, trugarha.**

*Distawrwydd*

**Croesawu’r Efengyl**

Alelwia, alelwia.

Bendigedig yw'r un sy'n dod yn frenin yn enw'r Arglwydd;

yn y nef, tangnefedd, a gogoniant yn y goruchaf.

**Alelwia.**  *(Luc 19:38)*

*Neu:*

Alelwia, alelwia.

Ti, Grist, yw Brenin y gogoniant,

ti yw tragwyddol Fab y Tad.

**Alelwia.**

*O’r Gantigl ‘Te Deum Laudamus.’*

**Rhagarweiniad i’r Tangnefedd**

Yn goron ar bopeth gwisger cariad,

i rwymo’r oll ynghyd a chyfannu’r cwbl.

Bydded i dangnefedd Crist lywodraethu yn ein calonnau.

*(Col 3:14-15)*

*Neu:*

Cyfiawnder, tangnefedd a llawenydd yn yr Ysbryd Glân yw teyrnas Dduw.

*Cymun Bendigaid 2004*

*Neu:*

Mae’r Arglwydd atgyfodedig yn eistedd ar ddeheulaw’r Tad, *(Hebreaid 10:12)*

Ef yw Tywysog Tangnefedd. *(Eseia 9:6)*

**Gweddi i gyflwyno’r rhoddion**

Dad tragwyddol

esgynnodd dy Fab, Iesu Grist, i’r nefoedd,

i deyrnasu gyda thi mewn gogoniant.

Derbyn y rhoddion hyn yn offrwm o’n gwasanaeth;

Ac â thi yn llywodraethwr ac arweinydd,

dyro i ni ddyfod i lawnder dy deyrnas dragwyddol,

drwy Iesu Grist ein Harglwydd. **Amen.**

**Rhaglithiau**

**Syml**

Sy’n arglwydd ar yr holl greadigaeth,

fel y bo iddo gyflwyno i ti

deyrnas fyd-eang a thragwyddol,

teyrnas bywyd a gwirionedd,

teyrnas gras a sancteiddrwydd,

teyrnas cyfiawnder

a chariad a thangnefedd.  *Cymun Bendigaid 2004*

*Neu:*

**Estynedig**

Ni chyfrifodd fod cydraddoldeb â Duw yn beth i'w gipio

ond fe'i gwacaodd ei hun, gan gymryd ffurf caethwas,

ac, o'i gael ar ddull dyn, fe'i darostyngodd ei hun,

gan fod yn ufudd hyd angau, ie, angau ar groes.

Moliannwn di am iti ei dra-dyrchafu

a rhoi iddo’r enw sydd goruwch pob enw,

fel wrth enw Iesu y plygai pob glin,

ac y cyffesai pob tafod fod Iesu Grist yn Arglwydd ac yn frenin. *(Philipiaid 2:6-11)*

**Ffurfiau ar y Fendith**

Bydded i Grist y Brenin eich gwneud yn ffyddlon a chryf i gyflawni ei ewyllys

a’ch dwyn i deyrnasu gydag ef yn ei ogoniant …

*Cymun Bendigaid 2004*

*Neu:*

Bydded i Grist, Haul Cyfiawnder, lonni eich calonnau â newyddion da ei deyrnas …

*Neu:*

Bydded i Grist y Brenin deyrnasu yn eich calonnau

fel y dygoch ffrwyth sancteiddrwydd. Amen.

Bydded i Grist y Brenin ddatguddio i chwi ei fawrhydi,

fel y bo i chwi nesáu ato ef mewn parchedig ofn. Amen.

Bydded i Grist y Brenin eich cryfhau mewn ffydd a chariad,

fel y teyrnasoch gydag ef mewn gogoniant. Amen.

*Gweddi Ddyddiol 2009*

A bendith …

**3.3.5 Y DEYRNAS - CYFFREDINOL**

**Rhagarweiniad i’r Gyffes**

Dywed Iesu, ‘Edifarhewch, oherwydd y mae teyrnas nefoedd wedi dod yn agos.’

Bydded inni ymwrthod â phechod a throi at Grist, gan gyffesu ein pechodau

mewn edifeirwch a ffydd. *(Mathew 4:17)*

*Distawrwydd*

**Y Kyrïau**

Arglwydd Iesu, nid yw dy deyrnas di o’r byd hwn, *(Ioan 18:36)*

Arglwydd, trugarha. **Arglwydd, trugarha.**

*Distawrwydd*

Arglwydd Iesu, cyfiawnder a heddwch yw dy deyrnas di, *(Rhuf. 14:17)*

Crist, trugarha. **Crist trugarha.**

*Distawrwydd*

Arglwydd Iesu, llawenydd yn yr Ysbryd Glân yw dy deyrnas di,

Arglwydd, trugarha. **Arglwydd, trugarha.**

*Distawrwydd*

**Croesawu’r Efengyl**

Alelwia, alelwia.

Aeth brenhiniaeth y byd

yn eiddo ein Harglwydd ni a'i Grist ef,

a bydd yn teyrnasu byth bythoedd*. (Dat. 11:15)*

**Alelwia.**

**Rhagarweiniad i’r Tangnefedd**

Cyfiawnder, tangnefedd a llawenydd yn yr Ysbryd Glân yw Teyrnas Dduw.

*(Rhuf. 14:17)*

**Gweddi i gyflwyno’r rhoddion**

Dduw tragwyddol,

y dysgodd dy Fab Iesu Grist inni weddïo y delai dy deyrnas,

derbyn y rhoddion hyn a offrymwn mewn ffydd a gobaith.

Gwneler dy ewyllys di,

ar y ddaear fel yn y nef,

a dyro inni fod yn un â thi

yng ngwledd dragwyddol dy deyrnas,

trwy Iesu Grist ein Harglwydd. **Amen.**

**Rhaglithiau**

**Syml**

Sy’n arglwydd ar yr holl greadigaeth,

fel y bo iddo gyflwyno i ti

deyrnas fyd-eang a thragwyddol,

teyrnas bywyd a gwirionedd,

teyrnas gras a sancteiddrwydd,

teyrnas cyfiawnder

a chariad a thangnefedd.

*Cymun Bendigaid 2004*

*Neu:*

**Estynedig**

Wedi iddo ei lanw ag Ysbryd yr Arglwydd

pregethodd ddyfodiad dy deyrnas,

gan gyhoeddi newyddion da i’r tlodion,

rhyddhad i garcharorion,

adferiad golwg i’r deillion,

ac i’r gorthrymedig, y caent gerdded yn rhydd.

Moliannwn di am fendithion dy deyrnas dragwyddol,

sy’n eiddo i’r tlodion yn yr ysbryd;

oherwydd yno y cysurir y galarwyr,

yr etifedda’r addfwyn y ddaear,

y digonir y rhai sy’n newynu a sychedu am gyfiawnder,

y derbynia’r trugarog drugaredd

ac y caiff y pur o galon weld dy wyneb. *(Luc 4:18-19)*

**Ffurfiau ar y Fendith**

Bydded i Grist ein Brenin dyrchafedig dywallt arnoch ei roddion helaeth

fel y gallwch ei wasanaethu ef a theyrnasu gydag ef yn ei ogoniant …

*Cymun Bendigaid* 2004

*Neu:*

Rhodded Crist ichwi ras i ufuddhau i’w orchymyn i fynd a gwneud disgyblion o’r holl genhedloedd,

ac i wybod ei fod ef gyda chwi hyd ddiwedd amser….. *(Mat 28:19-20)*

*Neu:*

Bydded i Dduw’r Tad

a roddodd i’w Fab yr enw sydd goruwch pob enw, *(Philipiaid 2:9)*

ddyrchafu eich calonnau i’w addoli mewn ysbryd a gwirionedd (*Ioan 4:24)*

Bydded i Grist, ein Brenin dyrchafedig

dywallt arnoch ei ddoniau helaeth,

fel y galloch ei wasanaethu a theyrnasu gydag ef mewn gogoniant. **Amen.**

Bydded i’r Ysbryd Glân

eich cymryd yn y diwedd i’ch trigfan nefol

lle yr aeth Crist i baratoi lle i chwi. **Amen.** *(Ioan 14:2-3)*

A bendith…

**3.4 DYDDIAU’R CATGORIAU**

**Kyrïau**

Arglwydd Iesu, daethost i gysuro’r rhai sy’n galaru,

Arglwydd, trugarha. **Arglwydd, trugarha.**

*Distawrwydd*

Arglwydd Iesu, daethost i beri i'r gorthrymedig gerdded yn rhydd, *(Luc 4:18-19)*

Crist, trugarha. **Crist, trugarha.**

*Distawrwydd*

Arglwydd Iesu, daethost i gyhoeddi blwyddyn ffafr yr Arglwydd,

Arglwydd, trugarha. **Arglwydd, trugarha.**

*Distawrwydd*

**Gweddi i gyflwyno’r rhoddion**

Dduw, ein nerth a’n gwaredwr,

fe’n gelwi i roi o’r neilltu yr hyn a aeth heibio

ac i’th ddilyn di lle bynnag yr arweini;

derbyn y rhoddion hyn er lles pawb o’th bobl ffyddlon.

Gan ddilyn ôl traed ein Harglwydd Iesu Grist,

bydded inni amlygu dy gariad mewn gair a gweithred,

drwy’r un Iesu Grist, dy Fab, ein Harglwydd ni. **Amen.**

**Rhaglithiau**

**Syml**

A gysegrodd y rhai a dderbyniodd ei alwad

i ddilyn ffordd y groes.

Trwyddo ef gelwaist

y rhai a ordeiniwyd i weinidogaethu yn dy Eglwys

i gyhoeddi’r Newyddion Da,

i ofalu am dy bobl

ac i weinyddu mewn llawenydd

sacramentau dy deyrnas.

*Cymun Bendigaid 2004*

*Neu:*

**Estynedig**

Yr wyt yn galw dy wasanaethwyr i fod yn weinidogion yn dy Eglwys

fel, trwy ffyddlondeb eu bywydau hwy,

y daw pobl luosog at Dduw mewn ffydd;

drwy efengylu mewn llawenydd

bydded i’th deyrnas dyfu;

a thrwy’r rhodd o sancteiddrwydd

bydded i’th ogoniant gael ei amlygu.

Drwy’r bedydd,

yr wyt yn nerthu dy bobl ffyddlon i dyfu mewn cariad a gwasanaeth,

ac yn ein galluogi i gyflawni dy genhadaeth a’th weinidogaeth.

Moliannwn di am ddoniau dy Ysbryd Glân,

a ddwg wybodaeth a nerth mewnol,

fel y byddo ein hyfrydwch yn ofn yr Arglwydd.

**Ffurfiau ar y Fendith**

Bydded i gariad yr Arglwydd Iesu eich tynnu ato ef ei hun;

bydded i nerth yr Arglwydd Iesu eich cryfhau yn ei wasanaeth;

a bydded i lawenydd yr Arglwydd Iesu lenwi eich calonnau …

*(William Temple, addaswyd)*

A bendith……

*Neu:*

Bydded i Dduw, a alwodd Abraham, Moses a Debora, godi gweinidogion ffyddlon i’r Eglwys heddiw. **Amen.**

Bydded i’r Arglwydd Iesu Grist, a alwodd y pysgotwyr i adael eu rhwydi, roi ichwi ras i glywed ei alwad i fywyd o wasanaeth. **Amen.**

Bydded i’r Ysbryd Glân, sy’n ysgogi ynoch ddoniau Duw, eich galluogi i ddod o hyd i’ch gwir alwedigaeth. **Amen.**

A bendith…